A̱jawa Yesu si̱ lyiat ma̱ng A̱yahudawa ba,
ba̱ ku nwuak fwuo da̱ nggu a̱ni,
a̱ si̱ nyia̱,
“Ka̱ nyi wa khwi a̱lyiat nang n tyiet nyin a̱ni,
si̱ nyin bya chi̱k yet mman nung na.
Nyi na lyen a̱chuchuk wu,
a̱wot a̱chuchuk wu na tyia̱ nyi yet á̱sa̱t á̱niet.”
Ba̱ si̱ nyia̱,
“Nzi̱t,
zi̱ yet kwai Ibrahim ja.
Zi̱ ka̱n mak yet a̱khwo a̱yin bah.
Yihwa nang a fa a na tyia̱ zi̱ nshot?”
Yesu si̱ nwuak ba shim nyia̱,
“A̱tsatsak a̱lyiat,
n hyia̱ ma̱ng a̱nyin;
konyan wa nyia̱ a̱ka̱tuk nyia̱ a̱ni,
a̱ yet a̱khwo a̱ka̱tuk nyia̱ wa za̱m!
A̱khwo yet nggwon a̱li kuzang jen bah.
A̱tyu a̱ yet nggwon a̱li ka a̱ni;
nggu wa na swan a̱mali ka si̱ nat sang sangba̱p.
Ka̱ Nggwon A̱gwaza ka kya ti̱n nyin mi̱ khwo hu,
a̱tsatsak a̱lyiat wa;
nyi na yet á̱sa̱t á̱niet bya za̱m!
“N dyen nang nyi ngyet kwai Ibrahim ja.
A̱mgba̱m ma̱ng a̱nia,
nyi kwan nyi hyat nung.
Mat a̱lyiat nung na shya̱ mi̱ fwuo nyin na bah.
Nung,
n dyiat kyang hu nang n di da̱ a̱vwuo A̱tyia̱ nung ka a̱ni.
A̱wot nyin mameang,
nyi ni̱ nyia̱ kyang hu nang a̱tyia̱ nyin wu hyia̱ ma̱ng a̱nyin,
nyi si̱ fa̱k a̱ni.”
A̱cha̱chet A̱yahudawa ba si̱ nyia̱,
“A̱tyia̱ nzi̱t wu wa yet Ibrahim!”
Yesu mameang si̱ nyia̱ ma̱ng a̱mba a̱ni,
“Kaai,
ka̱ a̱tsatsak a̱lyiat wa nang nyi nyia̱ nyi yet mman Ibrahim nia;
nyi na nyia̱ tangka̱i nta̱m hu nang Ibrahim ku nyia̱ a̱ni.
Nyin bya ba di̱ yong huni,
nyi chat nyi hyat nung;
nung a̱tyu n tak ma̱ng a̱nyin a̱chuchuk nang n fa̱k da̱ a̱vwuo A̱gwaza a̱ni.
A̱nia wa nang Ibrahim ku nnyia̱ bah.
Nyi nyian kyang nang a̱tyia̱ nyin wu nyia̱ wa a̱ni.”
Ba̱ si̱ nyia̱,
“A̱gwaza wa ma̱ a̱pyia̱ nggu yet A̱tyia̱ nzi̱t wu!
Á̱ tyei nzi̱t di̱n vak katnaan bah.
A̱gwaza wa ma̱ a̱pyia̱ nggu tyei nzi̱t,
zi̱ yet mman gu nia za̱m!”
Yesu si̱ nyia̱ ma̱ng a̱mba a̱ni,
“Ka̱ a̱tsatsak a̱lyiat wa nang A̱gwaza wa yet A̱tyia̱ nyin wu;
si̱ nyi fa̱k da̱ nung.
Mat,
n ghwut neet da̱ a̱vwuo A̱gwaza kya;
n shya̱ a̱ji ma̱ninika.
N bai a̱ji da̱nian a̱pyia̱ nung bah,
A̱gwaza wa ta̱m nung.
Yihwa mbyia̱ nang nyi nnwai fi̱k kyang hu nang n dyiat a̱ni?
Mat,
nyi chat nyi myiai a̱fufwuo,
nyi fa̱k á̱lyiat nung na bah.
“Nyin,
nyi yet mman A̱ta̱nyeang nia;
kikya yet a̱tyia̱ nyin wu.
A̱wot nyi fa nyi khwi kyang hu nang A̱ta̱nyeang ka chat a̱ni.
Neet gbangbang,
A̱ta̱nyeang ka ka̱ yet a̱gwam á̱ka̱tuk ntswá wu a̱ni,
ka̱ yet a̱tyu hyaai á̱niet wa.
Da̱ nka,
ka̱ lyiat a̱tsatsak a̱lyiat bah.
A̱mgba̱m jen nang ka̱ mbwoi a̱ka̱laa na a̱ni,
ka̱ ni̱ nyia̱ kyang hu myim nka wa a̱ni.
Mat,
ka̱ yet a̱tyu bwoi a̱ka̱laa wa,
ma̱ng a̱tyia̱ á̱niet bwoi a̱ka̱laa.
Nung,
n dyiat a̱tsatsak a̱lyiat wa.
Huhwa mbyia̱ nang nyi ndak nwuak fwuo da̱ nung.
“Mami nyin,
a̱nyan wa doot a̱ tak nang gu ka̱n di nang n nyia̱ a̱ka̱tuk nyia̱?
Ka̱ a̱tsatsak a̱lyiat wa nang n dyiat,
yihwa mbyia̱ nang nyi ndak nwuak fwuo hu da̱ nung?
A̱tyu a̱ yet a̱si̱ A̱gwaza a̱ni,
a̱ ni̱ myiai a̱fufwuo a̱ fa̱k a̱lyiat A̱gwaza na.
Nyin,
nyi yet á̱niet A̱gwaza bah.
Huhwa mbyia̱ nyi si̱ mi̱n myiai a̱fufwuo nyi fa̱k a̱lyiat A̱gwaza na bah.”
A̱cha̱chet A̱yahudawa ba si̱ nyia̱.
“Zi̱ ku bwuo la nang zi̱ ku nhyia̱ ma̱ng a̱nwan nyia̱ a yet a̱tyu Sa̱mariya,
a̱wot a si̱ byia̱ a̱ka̱tuk ntswa a̱ni a?”
Yesu si̱ nyia̱,
“Nung,
n byia̱ a̱ka̱tuk ntswa bah!
N nwuat A̱tyia̱ nung wu shi.
A̱wot nyin,
nyi jhyuai nung.
N chat shi a̱pyia̱ nung bah.
A̱yin nshya̱ a̱ chat nung ndyo a̱ni.
A̱wot nggu wa yet a̱tyu nyia̱ shi̱ri̱ya wu da̱ a̱kwonu nung.
N na tak ma̱ng a̱nyin a̱chuchuk za̱m;
konyan a̱ khwi a̱lyiat nung na a̱ni,
a̱ si̱ mi̱n khwu bah,
ba̱ng si̱ nat sang sangba̱p!”
Huhwa a̱cha̱chet A̱yahudawa ba si̱ nyia̱ ma̱ng Yesu a̱ni,
“Di̱ yong huni,
zi̱ lyen chi̱k nang a mbyia̱ a̱ka̱tuk ntswa!
Mat Ibrahim ku khwu,
ma a̱nia wa a̱yaata̱m a̱kwonu A̱gwaza á̱ghyang.
A̱mgba̱m ma̱ng a̱nia,
a nyia̱,
‘Konyan wa khwi a̱lyiat nung na,
a̱ si̱ mi̱n khwu bah.
A̱ na shya̱ swuan sang sangba̱p.’
Nwan,
a lan a̱tyia̱ a̱khwop nzi̱t wu Ibrahim mbeang a̱yaata̱m a̱kwonu A̱gwaza á̱ghyang ba̱ ku kwi a̱ni a?
A̱nyan wa nang a fa nyia̱ a yet?”
Yesu si̱ nwuak mba shim nyia̱,
“Ki̱ n nwuak a̱pyia̱ nung shi,
shi nung hu na tyak kyang bah.
A̱tyia̱ nung wu,
nggu wa nwuat nung shi hu;
a̱tyu nang nyi nyia̱ nggu wa yet A̱gwaza nyin wu a̱ni.
“Nyin,
nyi lyen gu bah.
A̱wot nung,
n dyen nggu.
Ki̱ n nyia̱ di̱ n dyen gu bah,
n na ngyet a̱tyu bwoi a̱ka̱laa cha̱chaat ma̱ng a̱nyin.
A̱wot n dyen nggu za̱m,
a̱wot n si̱ khwi a̱lyiat nggu na.
Ibrahim,
a̱ ku yet a̱tyia̱ nyin wu a̱ni,
a̱ ku shya̱ ma̱ng a̱sai a̱lyia̱ mat chat li jen nang n ku nshya̱ mi̱ swanta hu a̱ni.
A̱ ku li njii,
a̱ si̱ gwai!”
Huhwa a̱cha̱chet A̱yahudawa ba si̱ nyia̱,
“Di̱ yong huni,
a ka̱n tat a̱lyia̱ nswak nfwuon bah!
Huhwa nang a nyia̱ a ku li Ibrahim wu a?”
Yesu mameang si̱ nwuak ba shim nyia̱,
“N na ntak ma̱ng a̱nyin a̱tsatsak a̱lyiat;
kyiak neet nang á̱ ka̱n byin Ibrahim bah,
nung gwa ngyet A̱gwaza wu!”
Nang ba̱ nfa̱k a̱nia a̱ni,
ba̱ si̱ kyiak nfang,
ba̱ na mmang guu.
Yesu si̱ tyia̱ ghyuai a̱ ghwut mi̱ didyaat A̱li Nwuat Za̱nang A̱gwaza hu.